Havlicek je ukrao loptu
<s>"Havlicek je ukrao loptu!" (engl.</s><s>"Havlicek stole the ball!") je slavni povik radijskog komentatora Johnnyja Mosta s utakmice Boston Celticsa i Philadelphia 76ersa odigrane 15. travnja 1965. godine u sklopu finala Istočne divizije u doigravanju NBA lige.</s><s>Povik je bio reakcija na ukradenu loptu Johna Havliceka u posljednjim sekundama tijesne utakmice, što se pokazao kao ključni potez koji je Celticsima osigurao pobjedu i kasniji naslov prvaka.</s>

<s>Mostov slavni poklik danas se smatra "najpoznatijim radijskim povikom u historiji košarke" te jednim od najpoznatijih momenata u historiji sporta.</s>

<s>Pozadina</s>

<s>Kao prvaci tadašnje Istočne divizije, Boston Celticsi su automatski imali plasman u divizijsko finale, gdje ih je čekao pobjednik susreta između Philadelphia 76ersa i Cincinnati Royalsa.</s><s>Celticsi su bili uvjerljivi pobjednici regularnog dijela sezone, a zvijezda ove utakmice, John Havlicek, igrao je svoju treću sezonu u klubu, s kojim je već imao dva naslova prvaka.</s><s>Trener Red Auerbach imao je šampionsku momčad u kojoj su, osim Havliceka, igrali još i legendarni centar Bill Russell, ali i drugi izvrsni igrači kao što su Tom Heinsohn, Sam Jones, K.C. Jones, John Thompson i Satch Sanders, sve budući članovi Kuće slavnih.</s><s>Auerbach je često naglašavao kako je upravo Havlicek jezgra te momčadi.</s>

<s>Kako se ispostavilo, u finalnoj utakmici igrat će protiv 76ersa, koji su s 3:1 pobijedili Royalse.</s><s>Rivali iz Philadelphije bili su predvođeni Wilton Chamberlainom, koji je te sezone došao iz San Francisco Warriorsa i tako oživio veliko rivalstvo s Billom Russellom.</s><s>Chamberlain je ranije igrao za momčad Philadelphia Warriorsa, prije nego su se preselili u Californiju, tako da je uživao status lokalnog junaka u Philadelphiji.</s><s>Uz Chamberlaina, 76ersi su imali i druge jake igrače, poput Hala Greera i Cheta Walkera.</s>

<s>Kada je finalna serija krenula, Celticsi i 76ersi su pobjeđivali na domaćem terenu te je tako serija, koja se igrala na sedam utakmica, došla do rezultata 3:3 pred odlučujuću utakmicu.</s><s>Finale serije igralo se 15. travnja 1965. u Boston Gardenu, pred nešto manje od 14,000 gledatelja.</s><s>Celticsi su imali deficit od jednog poena na poluvremenu, ali su okrenuli rezultat u trećoj četvrtini i imali ugodnih 11 poena prednosti u posljednjim minutama utakmice; Sam Jones i Havlicek bili su zaslužni za više od polovice od 110 poena što su ih Celticsi postigli u toj utakmici.</s><s>U naletu kasnih poena, Chamberlain je preuzeo inicijativu i smanjio rezultat na 110:109 za Celticse pet sekundi prije kraja utakmice.</s><s>Nakon što je Chamberlain smanjio, Celticsi su imali loptu i, kako se činilo, posljednji napad.</s><s>Bill Russell je uzeo loptu kako bi ju izveo i trebao je samo dobaciti loptu do bilo kojeg svog igrača i 76ersi ne bi imali vremena oduzeti loptu bez prekršaja i organizirati napad.</s><s>Russell je ciljao na dubinsku loptu, ali je lopta pri izbačaju udarila u jednu od žica koje su držale koš, tako da je Celticsima dosuđeno pogrešno izvođenje i tako su 76ersi dobili priliku za pobjedu ispred koša Celticsa, pet sekundi prije kraja utakmice.</s>

<s>Ključni trenutak</s>

<s>Philadelphia je dala loptu beku Halu Greeru kako bi ju izveo.</s><s>Greer je, dakako, prvo tražio Chamberlaina, ali visoki Russell dobro ga je čuvao i tako osujetio Greerovu namjeru.</s><s>Tako je Greerov najbolji izbor postao Chet Walker, krilo 76ersa, kojeg je čuvao Havlicek.</s><s>Havlicek je bio nekoliko koraka ispred Walkera i tako Greeru dao mogućnost boljeg dodavanja.</s><s>Igrač ima samo pet sekundi da izvede loptu nakon tehničke pogreške suprotne ekipe, a kako je znao da je Greer izgubio vrijeme tražeći Chamberlaina, Havlicek je tiho brojao do četiri i anticipirao Greerovo dodavanje te je u ključnom trenutku skočio prema loptu.</s><s>Greerov visoki lob je tako presječen kada je Havlicek desnom rukom u skoku odbio loptu, koju je spremno uhvatio Sam Jones.</s><s>Jones je držao loptu do kraja i sa zvukom sirene ju dodao Havliceku, koji opalio prema košu i tako potrošio ostatak vremena, odnosno osigurao Celticsima pobjedu protiv velikih rivala i ulazak u finale, gdje će pobijediti Los Angeles Lakerse.</s>

<s>Bostonov službeni komentator, Johnny Most, prokomentirao je ovaj trenutak na sljedeći način, a njegove se riječi danas smatraju najslavnijim povikom u historiji košarke:</s>

<s>Greer će vratiti loptu u igru.</s><s>Šalje je duboko, ali  Havlicek je krade!</s><s>Do Sama Jonesa!</s><s>Havlicek je ukrao loptu!</s><s>Gotovo je!</s><s>Sve je gotovo!</s><s>Navijači su nasrnuli na Johnnyja Havliceka!</s><s>Gotovo je!</s><s>Johnny Havlicek ukrao je loptu!</s>

<s>Nakon sirene, oduševljeni navijači Bostona pohrlili su na teren i okružili Havliceka te ga podigli na ramena i paradirali s njim po parketu.</s>

<s>Ostavština</s>

<s>Ova ukradena lopta predstavlja jedan od najvećih trenutaka u historiji NBA lige.</s><s>Sports Illustrated ga je stavio na 61. mjesto najvećih trenutaka u historiji svih sportova.</s><s>Historijsko društvo Nove Engleske nazvalo je ovo najvećim trenutkom u historiji prijenosa košarkaških utakmica.</s>

<s>Havlicek će nastaviti svoju briljantnu karijeru u Celticsima te će postati najbolji strijelac kluba s 26,395 poena i rekordnih 1,270 odigranih utakmica.</s><s>Godine 1984. primljen je u Kuću slavnih.</s>

<s>Utakmica je i obilježila i karijeru Johnnyja Mosta, koji će biti stalni komentator Celticsa sve do svog umirovljenja 1990. godine.</s><s>Među popisom umirovljenih brojeva u dvorani Boston Celticsa, nalazi se i mikrofon kao počast legendarnom Mostu.</s><s>Most je posthumno dobio Medijsku nagradu Curt Gowdy od strane Kuće slavnih za svoj doprinose prijenosima košarkaških utakmica, među koje spada i ovaj slavni povik.</s>

<s>Reference</s>

<s>Vanjske veze 
 Komemorativni video povodom 50. obljetnice slavnog trenutka</s>

<s>Boston Celtics
Philadelphia 76ers
1965</s>

